Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2019/C 203/06)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„TELEMEA DE SIBIU“

EÚ č.: PGI-RO-02473 – 6.6.2018

CHOP ( ) CHZO ( X )

1. Názov:

„Telemea de Sibiu“

2. Členský štát alebo tretia krajina

Rumunsko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

„Telemea de Sibiu“ je polotvrdý syr vyrobený výhradne z čerstvo nadojeného, nepasterizovaného surového ovčieho mlieka enzymatickou koaguláciou pomocou syridla. „Telemea de Sibiu“ sa ponúka na predaj ako čerstvý aj ako vyzretý syr. Vyzretý syr „Telemea de Sibiu“ musí zrieť najmenej 21 dní.

Čerstvý aj vyzretý syr majú tieto fyzikálne vlastnosti:

— tvar: hranolové bloky so štvorcovou alebo obdĺžnikovou základňou,

— výška: 12 – 14 cm,

— hmotnosť: 0,3 – 3 kg.

Chemické vlastnosti:

Čerstvý syr „Telemea de Sibiu“: obsah vody: maximálne 57 %; podiel tuku v sušine: minimálne 47 %; bielkovinové látky: minimálne 15 %; chlorid sodný: maximálne 6 %.

Vyzretý syr „Telemea de Sibiu“: obsah vody: maximálne 55 %; podiel tuku v sušine: minimálne 50 %; bielkovinové látky: minimálne 15 %; chlorid sodný: maximálne 8 %.

Organoleptické vlastnosti:

Čerstvý syr „Telemea de Sibiu“:

— vonkajší vzhľad: rovnomerné bloky s hladkým povrchom, bez kôry; môžu byť viditeľné známky po plátne na precedenie syra,

— vzhľad na priereze: čistý, rovnomerný, celistvý blok, na niektorých miestach môžu byť mechanické otvory a fermentačné oká,

— konzistencia: celistvý, hutný blok s rovnomernou konzistenciou, ktorý sa ľahko rozdeľuje na kusy bez toho, že by sa rozpadol,

— farba: rovnomerne biela na celom priereze,

— chuť a vôňa: príjemná, lahodná, pikantná, mierne slaná, s jemnou vôňou ovčieho mlieka v spojení s ďalšími vôňami typickými pre výrobok, ako sú dozreté divo rastúce trávy a seno.

Vyzretý syr „Telemea de Sibiu“:

— vonkajší vzhľad: rovnomerné bloky s hladkým povrchom, bez kôry; môžu byť viditeľné známky po plátne na precedenie syra,

— vzhľad na priereze: čistý, rovnomerný, celistvý blok, na niektorých miestach môžu byť mechanické otvory a fermentačné oká,

— konzistencia: celistvý, hutný blok s rovnomernou konzistenciou, ktorý sa ľahko rozdeľuje na kusy bez toho, že by sa rozpadol,

— farba: rovnomerne biela na celom priereze,

— chuť a vôňa: intenzívna a príjemná, mierne pikantná, slaná, s miernou dochuťou a jemnou vôňou ovčieho mlieka v spojení s ďalšími vôňami typickými pre výrobok, ako sú dozreté divo rastúce trávy a seno, pričom ovčia vôňa mierne prevažuje, no žiadna vôňa nezastiera ostatné.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Surovinou používanou na výrobu tohto výrobku je čerstvo nadojené, nepasterizované surové ovčie mlieko pochádzajúce zo zvierat chovaných vo vymedzenej zemepisnej oblasti. Zvieratá, ktorých mlieko sa používa, spásajú najmä trávny porast počas obdobia najmenej 200 – 230 dní, v závislosti od počasia (od apríla do novembra). V zime, keď sa ovce nemôžu pásť, sa kŕmia zeleným krmivom a nefermentovaným poľnohospodárskym senom pochádzajúcim z vymedzenej oblasti.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Vo vymedzenej zemepisnej oblasti sa uskutočňuje chov zvierat, produkcia mlieka a výroba a zrenie syra „Telemea de Sibiu“.

Medzi fázy prípravy a výroby syra „Telemea de Sibiu“ patria: kontrola dodaného mlieka z hľadiska kvality a množstva (kyslosť, hustota, obsah tuku), filtrácia, príprava na syrenie a syrenie; spracovanie zrazeniny a krájanie syreniny, a napokon nakladanie do slaného nálevu a zretie.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Okrem prvkov, ktoré sú povinné podľa nariadení, sa na etikete takisto uvádza:

— názov výrobku: „Telemea de Sibiu“, po ktorom nasledujú slová „Indicație Geografică Protejată“ [chránené zemepisné označenie] alebo skratka „IGP“ [CHZO] (preložená do jazyka/jazykov krajiny, v ktorej sa výrobok uvádza na trh);

— meno a adresa výrobcu;

— logo kontrolného a certifikačného orgánu.

4. Stručné vymedzenie zemepisnej oblasti

Zemepisnú oblasť, v ktorej sa vyrába a zreje syr „Telemea de Sibiu“, tvorí správne územie Sibiňskej župy (Sibiu).

5. Súvislosť so zemepisnou oblasťou

Súvislosť so zemepisnou oblasťou sa zakladá na osobitných vlastnostiach syra „Telemea de Sibiu“.

Kombinácia zemepisnej oblasti, geologických, klimatických a hydrologických podmienok a pôdneho substrátu v oblasti výroby „Telemea de Sibiu“ priaznivo vplýva na rozvoj prírodného trávneho porastu s rozmanitou flórou, ktorá priamo prispieva ku kvalite mlieka používaného na výrobu tohto syra. Konečný výrobok tým získava viacero osobitých vlastností, ktoré prispievajú k jeho jedinečnosti.

Väčšina územia sa nachádza v nadmorskej výške 250 až 2 500 m.

Vďaka osobitej povahe chovného systému, pri ktorom sa ovce počas veľkej časti roka pasú na prírodných trávnych porastoch (200 – 230 dní v závislosti od počasia), sa zvieratá kŕmia najmä voľne rastúcou flórou z oblasti výroby.

Z klimatického hľadiska sa oblasť výroby „Telemea de Sibiu“ nachádza v kontinentálnom miernom pásme.

Príznačná chuť syra „Telemea de Sibiu“ sa získava na základe osobitných zložiek, ako sú terpény a seskviterpény, ktoré sa nachádzajú v značných množstvách len v niektorých rastlinných čeľadiach, ako sú lipnicovité, kapustovité, mrkvovité, astrovité a ďalšie, ktoré ovce bežne spásajú. Keďže sú vysoko aromatické a súvisia s určitými konkrétnymi rastlinami, ich prítomnosť v syre odzrkadľuje oblasť, v ktorej sa zvieratá pásli. Táto prírodná mikroflóra teda určuje organoleptické vlastnosti syra „Telemea de Sibiu“.

Vďaka kombinácii faktorov súvisiacich s tým, ako sa zvieratá pasú a kŕmia, a miestnych výrobných postupov mlieko získava svoje osobitné vlastnosti ako surovina, čím prispieva k vlastnostiam a kvalite syra „Telemea de Sibiu“ v porovnaní s ďalšími výrobkami v jeho kategórii, s organoleptickými vlastnosťami výrobku, ktoré sa naň preniesli z rastlín a mikroflóry.

Osobitné vlastnosti syra „Telemea de Sibiu“ sa odvodzujú z intenzívnej a príjemnej, mierne pikantnej, slanej chuti s miernou dochuťou a jemnou vôňou ovčieho mlieka v spojení s ďalšími vôňami typickými pre výrobok, ako sú dozreté divo rastúce trávy a seno, pričom ovčia vôňa mierne prevažuje, no žiadna vôňa nezastiera ostatné.

V oblasti výroby syra „Telemea de Sibiu“ je povolanie baci (pastier, ktorý má na starosti výrobu syra) vážené, čo svedčí o dlhoročnej, historicky zdokumentovanej tradícii. Praktické znalosti pastierov baci sú dôležitou zložkou osobitosti výrobku, keďže výroba sa uskutočňuje ručne. Je dôležité, aby bol baci schopný určiť tú správnu chvíľu zrážania mlieka, aby sa potom mohla zrazenina ďalej spracovať.

Stáročia stará tradícia výroby syra v oblasti výroby „Telemea de Sibiu“ umožnila v priebehu času zachovať výrobné postupy v neporušenom a nezmenenom stave. Praktické znalosti pastierov baci sú dôležitou zložkou osobitosti výrobku, keďže výroba sa uskutočňuje ručne.

Na kvalitu syra „Telemea de Sibiu“ má vplyv spôsob, akým sa mlieko pripravuje a syrí miestnymi metódami. Mlieko sa umiestni do kadí, v ktorých sa zohreje na 28 – 30 °C, pričom sa neprestajne ručne mieša krúživým pohybom v jednom smere, aby sa neprichytilo na dne kade. Keď mlieko dosiahne teplotu 28 – 30 °C, pridá sa primerané množstvo syridla a mlieko sa mieša krúživým pohybom v jednom smere a potom v opačnom smere počas 1 – 2 minút a potom sa nechá odpočívať 45 – 60 minút, aby sa vyzrážalo.

Zrazenina sa vyberie z kade pomocou špeciálnej naberačky nazývanej vareška „telemea“ po kusoch širokých ako naberačka a hrubých 2 – 3 cm, ktoré sa poukladajú vedľa seba do nádoby na plátno so vzorkou v tvare rybích šupín, a potom sa krája pozdĺžne aj priečne so špeciálnym nožom so zaoblenou špičkou, aby sa vytvorili rovnako veľké pásy so šírkou 3 – 4 cm. Krája sa pomalými pohybmi. Zrazenina sa musí krájať opatrne, aby sa nerozpadla a nepremenila na srvátku. Tento úkon sa opakuje ešte dvakrát a potom sa bloky syreniny 30 – 35 minút lisujú, aby sa zbavili srvátky a dosiahli charakteristickú konzistenciu s výškou bloku 12 – 14 cm.

V celej oblasti výroby sa každý rok koná viacero festivalov, slávností a folklórnych podujatí, na ktorých sa oslavuje chov oviec a syr „Telemea de Sibiu“. Ide napríklad o festival Sus pe muntele din Jina, Festival syra a brandy a festival Bujorul de Munte. „Telemea de Sibiu“ sa na týchto podujatiach prezentuje ako jeden z emblematických výrobkov tohto regiónu.

Oblasť výroby, používanie tradičných nástrojov, ručné spracovanie výrobku a skutočnosť, že sa vyrába výhradne z čerstvo nadojeného, nepasterizovaného surového ovčieho mlieka, spôsob spracovania zrazeniny a skutočnosť, že syr zreje a uchováva sa v náleve, sú živým dôkazom existencie výrobných postupov, ktoré sa časom zachovali v neporušenom a nezmenenom stave.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.madr.ro/docs/ind-alimentara/2018/telemea-de-sibiu/caiet-sarcini-telemea-de-sibiu-2018.pdf

(1) Ú. v. EÚ L 343, 14.12.2012, s. 1.